HR Službeni list Europske unije L 204/7

UREDBA KOMISIJE (EU) 2016/1244

оd 28. srpnja 2016.

o izmjeni Priloga I. Uredbi (EZ) br. 1334/2008 Europskog parlamenta i Vijeća u pogledu određenih aromatičnih tvari iz skupine tvari s alfa-beta nezasićenom strukturom

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1334/2008 Europskog parlamenta i Vijeća od 16. prosinca 2008. o aromama i nekim sastojcima hrane s osobinama aroma za upotrebu u i na hrani, te o izmjeni Uredbe Vijeća (EEZ) br. 1601/91, uredbi (EZ) br. 2232/96 i (EZ) br. 110/2008 te Direktive 2000/13/EZ (1), a posebno njezin članak 11. stavak 3.,

uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,

budući da:

(1) U Prilogu I. Uredbi (EZ) br. 1334/2008 utvrđuje se popis aroma i sirovina Unije odobrenih za upotrebu u i na hrani te uvjeti njihove upotrebe.

(2) Provedbenom uredbom Komisije (EU) br. 872/2012 (3) donesen je popis aromatičnih tvari te je taj popis unesen u dio A Priloga I. Uredbi (EZ) br. 1334/2008.

(3) Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na inicijativu Komisije ili na temelju zahtjeva koji podnosi država članica ili zainteresirana strana.

(4) Unijin popis aroma i izvornih sirovina sadržava nekoliko tvari za koje je Europska agencija za sigurnost hrane („Agencija”) zatražila da se dostave dodatni znanstveni podaci radi dovršetka ocjenjivanja prije isteka posebnih rokova utvrđenih u dijelu A Priloga I. Uredbi (EZ) br. 1334/2008.

(5) Za sljedećih pet tvari iz skupine aromatičnih tvari koje su predmet ocjene FGE 208rev.1: p-menta-1,8-dien-7-ol (FL broj 02.060), mirtenol (FL broj 02.091), mirtenal (FL broj 05.106), p-menta-1,8-dien-7-il acetat (FL broj 09.278) i mirtenil acetat (FL broj 09.302) u popisu Unije utvrđeno je da dodatni znanstveni podaci moraju biti dostavljeni do 31. prosinca 2012. Podnositelj zahtjeva dostavio je te podatke.

(6) Navedenoj kemijskoj skupini pripada i tvar p-menta-1,8-dien-7-al (FL broj 05.117), koja je upotrijebljena kao reprezentativna tvar za tu skupinu i za koju su dostavljeni podaci o toksičnosti.

(7) Agencija je ocijenila dostavljene podatke i u svojem znanstvenom mišljenju od 24. lipnja 2015. (4) zaključila da je tvar p-menta-1,8-dien-7-al (FL broj 05.117) genotoksična in vivo te stoga njezina upotreba kao aromatične tvari predstavlja rizik za sigurnost. Ta je tvar već uklonjena s popisa Unije Uredbom Komisije (EU) 2015/1760 (5).

(8) U tom je mišljenju Agencija zaključila da, s obzirom na to da je p-menta-1,8-dien-7-al (FL broj 05.117) reprezentativna tvar za skupinu, i druge tvari iz te skupine predstavljaju potencijalni rizik za sigurnost.

(9) Radi daljnje ocjene sigurnosti navedenih pet tvari, od predmetnih strana službeno je zatraženo da dostave dodatne studije toksičnosti do 30. travnja 2016. kako bi EFSA mogla dovršiti svoju ocjenu.

(10) Predmetne strane dostavile su potrebne nove studije prije 30. travnja 2016.

(11) Dok se čeka EFSA-ina ocjena novih znanstvenih podataka i, prema potrebi, konačna cjelovita ocjena navedenih tvari u skladu s postupkom EFSA-ina odbora CEF, te dok ne završi zakonodavni postupak koji će uslijediti nakon toga, primjereno je izmijeniti uvjete upotrebe ovih pet tvari kako bi se bolje uzela u obzir njihova trenutačna stvarna upotreba.

(12) Iz tehničkih razloga trebalo bi utvrditi prijelazna razdoblja za hranu kojoj je dodana neka od navedenih pet aromatičnih tvari, a koja je stavljena na tržište ili poslana iz trećih zemalja u Uniju prije stupanja na snagu ove Uredbe.

(13) Dio A Priloga I. Uredbi (EZ) br. 1334/2008 trebalo bi stoga na odgovarajući način izmijeniti.

(14) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Dio A Priloga I. Uredbi (EZ) br. 1334/2008 mijenja se u skladu s Prilogom ovoj Uredbi.

Članak 2.

1. Hranu kojoj je dodana neka od sljedećih pet aromatičnih tvari: p-menta-1,8-dien-7-ol (FL broj 02.060), mirtenol (FL broj 02.091), mirtenal (FL broj 05.106), p-menta-1,8-dien-7-il acetat (FL broj 09.278) i mirtenil acetat (FL broj 09.302), koja nije u skladu s uvjetima utvrđenima u Prilogu ovoj Uredbi, a zakonito je stavljena na tržište prije stupanja na snagu ove Uredbe, može se stavljati na tržište samo do isteka njezina najkraćeg roka trajanja ili roka uporabe.

2. Hrana uvezena u Uniju kojoj je dodana neka od aromatičnih tvari iz stavka 1., a koja nije u skladu s uvjetima utvrđenima u Prilogu ovoj Uredbi smije se stavljati na tržište do isteka njezina najkraćeg roka trajanja ili roka uporabe ako uvoznik te hrane može dokazati da je poslana iz predmetne treće zemlje i da je bila na putu za Uniju prije stupanja na snagu ove Uredbe.

3. Prijelazna razdoblja iz stavaka 1. i 2. ne primjenjuju se na mješavine aroma.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 28. srpnja 2016. Za Komisiju Predsjednik Jean-Claude JUNCKER

(1) SL L 354, 31.12.2008., str. 34.

(2) SL L 354, 31.12.2008., str. 1.

(3) Provedbena uredba Komisije (EU) br. 872/2012 od 1. listopada 2012. o donošenju popisa aromatičnih tvari utvrđenih Uredbom (EZ) br. 2232/96 Europskog parlamenta i Vijeća, o njegovom unošenju u Prilog I. Uredbi (EZ) br. 1334/2008 Europskog parlamenta i Vijeća i o stavljanju izvan snage Uredbe Komisije (EZ) br. 1565/2000 i Odluke Komisije 1999/217/EZ (SL L 267, 2.10.2012., str. 1.).

(4) Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19. EFSA Journal 2015;13(7):4173, 28 str. doi:10.2903/j.efsa.2015.4173 Dostupno na internetu: www.efsa.europa.eu/efsajournal.

(5) Uredba Komisije (EU) 2015/1760 оd 1. listopada 2015. o izmjeni Priloga I. Uredbi (EZ) br. 1334/2008 Europskog parlamenta i Vijeća u pogledu uklanjanja aromatične tvari p-menta-1,8-dien-7-al s popisa Unije (SL L 257, 2.10.2015., str. 27.).